รัฐมนตรีช่วยว่าการกระทรวงศึกษาธิการ ลงพื้นที่ตรวจเยี่ยมกลุ่มเด็กเร่ร่อนย่านหัวลำโพงที่สมัครใจร่วมแผนการเรียนการสอนของ กศน.
รัฐมนตรีช่วยว่าการกระทรวงศึกษาธิการ ลงพื้นที่ตรวจเยี่ยมกลุ่มเด็กเร่ร่อนย่านหัวลำโพงที่สมัครใจร่วมแผนการเรียนการสอนของ กศน.นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ ลงพื้นที่พูดคุยและตรวจเยี่ยมเครือข่ายเด็กเร่ร่อนที่สถานีรถไฟหัวลำโพง หลังจากที่ก่อนหน้านี้กระทรวงศึกษาธิการ โดยสำนักงาน กศน. ร่วมกับเครือข่ายองค์กรเพื่อเด็กเร่ร่อน มูลนิธิสายเด็ก 1387 รวมถึงหน่วยงานที่เกี่ยวข้อง เพื่อติดตามปัญหากลุ่มเด็กเร่ร่อน และเปิดตัวโครงการ Children in Street เพื่อค้นหาและวางมาตรการช่วยเหลือเด็กและเยาวชนบนท้องถนนในพื้นที่ กทม.ที่มีแนวโน้มจะหลุดออกนอกระบบการศึกษา ให้สอดคล้องกับปัญหาในพื้นที่ โดยที่ผ่านมา กศน.ได้ส่งครูเพื่อเข้าไปสอน ผ่านการนำร่องจัดตั้งเป็นที่ทำการจัดการเรียนการสอน ชื่อ The hub สายเด็ก ซึ่งเป็นตึกแถว 2 ชั้นมีสถานที่อยู่ใกล้หัวลำโพง เปิดสอนให้กับเด็กที่ปัจจุบันสมัครเข้าเรียน 30 คนแล้วจากการลงพื้นที่ รัฐมนตรีช่วยว่าการกระทรวงศึกษาธิการ พบว่า ย่านหัวลำโพงมีเด็กเร่ร่อนอาศัยราว 50 คน ที่อายุต่ำกว่า 18 ปี ส่วนใหญ่เป็นเด็กมีปัญหาครอบครัวแตกแยก ทำให้หนีมาพักอาศัยอยู่รอบๆ หัวลำโพงเพื่อทำงานรับจ้างทั่วไปและไม่ได้เรียนหนังสือ ดังนั้น กระทรวงฯจึงต้องการมอบโอกาส ทั้งยังมีแผนผลักดันเด็กกลุ่มนี้ที่มีอยู่ทั่วประเทศประมาณ 5 หมื่นคน ให้เข้าสู่ระบบการศึกษาให้ได้ ล่าสุดอยู่ระหว่างตั้งคณะทำงานเพื่อขับเคลื่อนการดำเนินงานด้วย คาดว่าเร็วๆ นี้จะเห็นโมเดลของการขับเคลื่อนการเรียนการสอนในเด็กกลุ่มนี้อย่างชัดเจนมากขึ้นนอกจากนี้ สำนักงาน กศน. อยู่ระหว่างวางแผนและปรับการจัดการเรียนการสอนให้สอดคล้องกับวิถีชีวิตของกลุ่มเป้าหมาย เนื่องจากมีเด็กสมัครเข้าเรียนค่อนข้างมาก แต่มาเรียนได้น้อย เพราะติดปัญหาเด็กอาจต้องไปทำงาน เพื่อปรับเปลี่ยนเวลาเรียนให้เหมาะสมให้เด็กมาเรียนได้เต็มที่ พร้อมทั้งร่วมกับเครือข่ายจัดอุปกรณ์และกิจกรรมพัฒนาความสามารถของเด็กๆ ให้มีอาชีพ มีงานทำ ไม่เป็นภาระของสังคมด้วย รัฐมนตรีช่วยว่าการกระทรวงศึกษาธิการ ยังกล่าวให้กำลังใจครูผู้สอนเด็กเร่ร่อน ที่ปัจจุบันพบมีอัตราน้อยลงและอาจไม่เพียงพอต่อแผนการสอนนี้ ซึ่งจะเร่งหาแนวทางผลักดันการพัฒนาบุคลากรครูรองรับต่อไป